钦定古今图书集成/明伦汇编/氏族典/第231卷 > 杨洪
## 钦定古今图书集成/明伦汇编/氏族典/第231卷 > 杨洪

按《名山藏勋封记》：“昌平伯杨洪，六合人。祖政立功，世
汉中百户。洪嗣官，调开平，累功都指挥。正统初，以都
督守独石，败寇宣府、大石门、宝昌州，捕寇阿台、打剌
花。十三年，封伯，禄千石，充总兵，镇宣府。十四年，坐英
宗驾陷寇逮系狱。寇犯京师，出狱立功。与孙镗、范广
等击寇涿州、紫荆等处，遂至固安，大捷。捕寇阿归等”
四十八人，斩首功四百八十，邀还俘掠人万计，马牛、
弓刀数万，寇退，进侯。景泰二年赐世券，还镇宣府。卒。
赠颍国公，予谥。子杰嗣侯。卒，亡，子庶兄俊先以擒叛
者喜宁功，升都督。坐罪论死，降都督佥事，嗣侯。卒，复
坐罪当死，失侯。子珍嗣。天顺元年坐党于谦伏诛，珍
戍广西。天顺八年赦还，授龙虎指挥使，孙越调开平。